
FRANŢA
Codul construcţiei şi habitatului
În anul 2012, preşedintele Franţei a plasat politica construcţiei de locuinţe drept prioritate a mandatului său, propunând construirea a 500.000 locuinţe/an din care 120.000 locuinţe sociale. În Franţa, politica construcţiei locuinţelor sociale se realizează prin forme multiple de intervenţie a statului, în general prin parteneriate cu colectivităţile locale şi prin organismele specifice care se ocupă de locuinţele sociale
. Parcul social de locuinţe a evoluat de-a lungul timpului, în perioada 2000-2008, de exemplu, crescând cu peste 7%, numărul locuinţelor sociale ajungând la 45.760.000 în anul 2011, ceea ce reprezintă aproape 1% din totalul locuinţelor
. 

În Franţa, prevederile legale referitoare la construcţia unor locuinţe sociale pentru tineri respectă cadrul juridic general referitor la locuinţele sociale, cu unele prevederi specifice determinate de diversele situaţii sociale ale tinerilor francezi. Conceptul de locuinţă socială în Franţa este un concept de tradiţie, care, în prezent, conform legii, se referă la orice construcţie, realizată printr-o iniţiativă publică sau privată, destinată persoanelor ale căror venituri nu depăşesc anumite limite sau se confruntă cu dificultăţi particulare, noţiunea referindu-se şi la ocuparea şi gestionarea acestui patrimoniu. 

În Codul construcţiei şi habitatului
, art. L300-1 face referire la dreptul la o locuinţă decentă şi independentă, drept care este garantat de stat oricărei persoane care are rezidenţă regulată pe teritoriul francez şi care nu este în măsură să acceadă prin propriile mijloace la o locuinţă sau nu are posibilitatea de a se întreţine. Legea nr.86-1290 din 23 decembrie 1986 a creat cadrul juridic iniţial pentru facilitarea accesului tuturor la o locuinţă demnă şi abordabilă, fiind modificată de Legea nr.89-462 din 6 iulie 1989
. 

Din anul 2000, prin Legea referitoare la solidaritate şi reînnoire urbană
 construcţia de locuinţe sociale este considerată un serviciu de interes general şi un instrument eficient de realizare a planului de coeziune socială. În anul 2004 a fost lansat un program de urgenţă de construire a locuinţelor sociale, iar prin legea din 5 martie 2007 statul a fost desemnat drept garant al respectării dreptului la locuinţă. 

Legea nr.2013-61 din 18 ianuarie 2013 referitoare la mobilizarea fondului public şi întărirea obligaţiei producţiei locuinţelor sociale
 şi Decretul nr. 2013-315 din 15 aprilie 2013
 au stabilit condiţiile de înstrăinare a terenurilor din domeniul privat al statului. Ultima modificare substanţială a legii de bază din 1986 s-a realizat prin elaborarea şi aplicarea Legii accesului la o locuinţă şi referitoare la reînnoirea urbanistică, din 24 martie 2014, numită generic legea Alur,
 care a introdus garanţia universală pentru locuinţe GUL pentru proprietarii privaţi de locuinţe
. Legea a intrat în vigoare la 1 ianuarie 2016.

Conform prevederilor legale, locuinţe sociale sunt de tipuri diferite: HLM (habitation à loyer modéré), construite şi gestionate de un organism public sau privat; construcţii sociale subvenţionate (le logement subventionné ou conventionné) construite de companii private; complexe de locuinţe (les coopératives d'habitation) a căror construcţie a fost subvenţionată şi sprijinită de autorităţile publice. O altă noţiune prevăzută de lege este cea a habitatului social care se referă la orice fel construcţii sociale, de la mari ansambluri de construcţii la mici grupuri sau la cele individuale.

Conform prevederilor legale, finanţarea locuinţelor sociale poate fi făcută: 

· de către stat prin: subvenţii acordate în funcţie de destinaţia socială a proiectului de construcţii sociale (numită în limbaj comun "aide à la pierre");

· prin aplicarea unor exonerări fiscale, în principal, exonerarea de plata taxei funciare pe proprietatea construită (TFPB), colectivităţile locale, care colectează acest impozit, fiind despăgubite prin acordarea unor fonduri de compensare; prin exonerarea de plată a impozitului pe societăţi;

· prin aplicarea unui TVA redus (cu 5,5 % de la 1 ianuarie 2014), în acest context prefectul dispunând de 30 % din locuinţele sociale care au fost construite astfel, 5 % fiind destinate funcţionarilor de stat; 

· prin acordarea unor credite bugetare destinate acestor tipuri de investiţii administraţiilor care dispun de  resurse inegale;

· prin acordarea unui sprijin personalizat pentru locuinţă (l'aide personnalisée au logement (APL),  calculat  în funcţie de venitul locatarului sau chiriaşului, sprijin acordat prin intermediul Casei de Alocaţii familiale (Caisses d'Allocation Familiale-CAF) celui care deţine construcţia; 

· colectivităţile teritoriale pot contribui financiar la realizarea unor proiecte de construcţii ale unor locuinţe sociale, prin acordarea de subvenţii suplimentare celor acordate de stat, prin cesionări funciare, la preţuri inferioare preţului pieţei, prin închirieri pe termen lung (baux emphytéotiques), în medie 99 ani, prin acordarea unor subvenţii directe de către Oficiul public al habitatului (OPH) de la nivel teritorial;

· prin fondurile obţinute prin intermediul aplicării Action logement, o participaţie a angajatorilor la efortul de construcţii  (PEEC). 

Sprijinul de stat acordat producătorilor locuinţelor sociale include aşadar subvenţii bugetare, facilităţi fiscale şi de circuit. Subvenţiile bugetare sunt acordate în funcţie de suprafaţă şi reprezintă partea cea mai redusă a sprijinului pentru construcţia locuinţelor sociale şi a scăzut treptat de-a lungul timpului. Dispozitivele fiscale reprezintă partea cea mai importantă a activităţii de sprijinire a construcţiei de locuinţe sociale. Prefectul regiunii elaborează o listă cu aceste terenuri cesionate, pentru toate tipurile de locuinţe sociale (PLA-I, PLUS şi PLS). Împrumuturile pe termen lung acordate cu regim preferenţial proprietarilor sociali sunt acordate prin intermediul Casei de Depuneri şi Consemnaţiuni (Caisse des Dépôts et Consignations/CDC), creditorul tradiţional al locuinţelor sociale în Franţa. În acest mod se poate acorda mai multe tipuri de credite: împrumut locativ de folosinţă socială (prêt locatif à usage social /PLUS), credit pentru sprijin de integrare (prêt locatif aidé d’intégration/PLA-I) pentru persoanele şi familiile cu resurse limitate şi dificultăţi de adaptare socială, se poate acorda primă de îmbunătăţire a locuinţelor (PALULOS). Conform legii nr 2004-809  din 13 august 2004
, statul poate delega competenţele sale colectivităţilor teritoriale, în anul 2012, fiind încheiate delegări cu 104 colectivităţi teritoriale). În caz de nerealizare a locuinţelor sociale la timp, în interval de 5 ani, se aplică sancţiuni financiare de către Comisia naţională de amenajare urbanism şi fond funciar (Commission nationale de l’aménagement, de l’urbanisme et du foncier - CNAUF) .  

În art. L300-2 al Codului construcţiei şi habitatului se face referire la crearea Fondului naţional de sprijinire pentru finanţarea locuinţelor sociale care este administrat de un comitet de gestionare compus din reprezentanţii statului care stabilesc orientările şi repartizarea creditelor. Fondul este finanţat prin cotizaţii (1,40% din chiriile aplicate de organismele de locuinţe sociale Hlm şi Sem), alte cotizaţii adiţionale ceea ce reprezintă trei sferturi din resursele fondului. Fondul este asigurat de Casa de garantare a locuinţelor social
(Caisse de garantie du logement locatif social)
, care face un raport anual ministrului de resort. Aplicarea acestui articol se face prin Decret al Consiliului de stat care stabileşte condiţiile de aplicare în ceea ce priveşte componenţa Comitetului şi funcţionarea fondurilor. Casa de garantare a locuinţelor sociale este o instituţie publică cu caracter administrativ (EPA), operator al statului şi o societate de finanţare care garantează creditele acordate de Casa de Depuneri şi Consemnaţiuni pentru construcţiile sociale cu caracter locativ, sprijină pe cei care doresc să dobândească o locuinţă socială şi actorii implicaţi în aceste programe, în special Mişcarea pentru locuinţă socială. Casa de garantare a locuinţelor sociale este finanţată prin cotizaţiile prevăzute la articolele L.452-4 şi L.452-4-1 ale Codului construcţiei şi habitatului (CCH) şi are secţiuni de fonduri de garantare şi sprijin financiar
. 
Conform art. L342 al Codului, în Franţa funcţionează şi Agenţia naţională de control a locuinţelor sociale.
 


Locuinţele sociale pentru tineri respectă cadrul general de reglementare a locuinţelor sociale, cu unele prevederi specifice pentru tinerii salariaţi, stagiari, studenţi sau în căutare de loc de muncă. În anul 2013 guvernul francez a lansat politica Prioritate tineretului: o politică interministerială ambiţioasă, al cărui raport a fost prezentat în anul 2015
. Un capitol  special al raportului este destinat locuinţelor pentru tineri care au beneficiat de măsurile generale de garantare a locuinţelor, prin introducerea garanţiei universale pentru locuinţe şi de ajutor personalizat pentru locuinţă (APL). Alte obiective ale acestei politici au fost perfecţionarea reglementărilor comune pentru facilitarea accesului tinerilor, la parcul social de locuinţe, care în prezent este destinat tinerilor în proporţie de 25%, la parcul privat în care tinerii ocupă 53% din locuinţe şi la locuirea în sistem alternativ. Concluziile raportului arată că nu este suficientă numai reglementarea în favoarea sprijinului tinerilor de a avea locuinţe ci este nevoie şi de investiţii mai mari ale statului în acest domeniu.
În acest tip de politici se utilizează noţiuni specifice precum: case/cămin  pentru tineri (foyer de jeunes, numite şi «foyer pour jeunes travailleurs» sau «habitat jeunes », locuinţe sociale pentru tinerii cu vârste între 16 - 30 ani). Casa pentru Alocaţii familiale
 (Caisse d’Allocation Familiale - CAF) acordă sprijin
, prin sistemul de alocaţii familiale, tinerilor
 Prin Uniunea naţională pentru habitatul tinerilor (Union nationale pour l’habitat des jeunes - UNHAJ) şi prin Asociaţia rezidenţelor şi căminelor pentru tineri
 şi prin Asociaţia pentru locuinţele tinerilor lucrători, care cuprinde şi acordă sprijin a 8800 tineri din Ile-de-France, se pot alege locuinţele sociale disponibile în diferitele regiuni ale ţării.
Conform definiţiei prezentate de Ministerul oraşului, tineretului şi sportului, locuinţele sociale (logements locatifs sociaux) pentru tineri sunt locuinţele propuse de proprietarii sociali, de organismele de tip HLM (habitations à loyer modéré) prin primării şi de societăţile economice mixte
. Acestea pot fi solicitate prin întocmirea unui dosar unic
, pentru toate categoriile de solicitanţi de locuinţă socială, chiar dacă resursele sunt inferioare plafonului reglementat şi se acordă dacă sunt locuinţe disponibile în zona geografică în care tinerii doresc să locuiască. Forma de solicitare şi răspuns este simplă, accesibilă şi rapidă. În mod excepţional, locuinţele sociale pot fi închiriate şi sub-închiriate, fără impunerea unor condiţii financiare studenţilor, tinerilor care învaţă sau celor cu vârste de sub 30 de ani. 
Locuinţele sociale destinate persoanelor în vârstă intră în categoria locuinţelor sociale pentru persoane specifice, locuinţe care în prezent în Franţa dispun de 684.000 locuri. Pentru construcţia acestora sunt valabile aceleaşi tipuri de finanţare şi se acordă aceleaşi facilităţi fiscale ca şi pentru locuinţele sociale de alt tip, cu condiţia respectării regulilor de construcţie foarte precise stabilite pentru locuinţele sociale, personalizate şi colective, de către ministerele de resort (ministerul persoanelor vârstnice, ministerul sănătăţii, ministerul de interne, ministerul construcţiilor şi habitatului), prevăzute în Codul locuinţei şi habitatului, partea legislativă şi de reglementare. Sunt stabilite condiţii pentru locuinţele care adăpostesc fiecare categorie de persoane vârstnice în parte: pentru persoane autonome EHPA, găzduite în construcţii tip bâtiments d'habitation; construcţii destinate persoanelor vârstnice dependente şi dezorientate (EHPAD care sunt găzduite în maisons de retraite sau în unităţi de îngrijire de lungă durată (USLD) care sunt structuri medicalizate. 

Legea nr. 2015-1776 din 28 decembrie 2015 referitoare la adaptarea societăţii la îmbătrânirea populaţiei
 a redefinit şi completat aceste tipuri de construcţii care adăpostesc persoanele vârstnice, făcând referire la locuinţele tip cămin logement-foyers, locuinţe în ansambluri hoteliere, în case de primire rurale pentru persoane vârstnice (Marpa). 

DANEMARCA

Serviciile sociale şi de sănătate din Danemarca sunt organizate în mod centralizat prin intermediul autorităţilor locale. Municipalităţile sunt responsabile pentru tratamentul ambulatoriu şi în staţionar al persoanelor în vârstă, de construcţia de locuinţe şi centre de profil, de asistenţa medicală care se desfăşoară prin acestea, precum şi de celelalte servicii sociale. 

Din anul 2004, potrivit prevederilor Legii privind reînnoirea şi dezvoltarea urbană
, societăţile private au fost din ce în ce mai incluse în furnizarea de servicii sociale. Potrivit principiului libertăţii de alegere, cetăţenii pot alege modalitatea de alegere a serviciilor medicale şi sociale, fie din partea autorităţilor locale, fie din partea structurilor private.

 Construirea de noi locuinţe şi centre speciale pentru persoanele în vârstă a fost oprită în anul 1987, municipalităţile dezvoltând o varietate de forme de îngrijire alternative. Ideea de bază a fost aceea că serviciile de îngrijire publice nu trebuie să fie legate de o formă specifică de locuinţe specifice, ci mai degrabă pot fi prevăzute pe bază de servicii de ambulator în case independente
. 

Locuinţele sociale au fost direcţionate către asociaţiile de locuinţe non-profit. În prezent există aproximativ 700 de asociaţii pentru locuinţe, care deţin 8.000 proprietăţi. Ele aparţin statului, dar dreptul de proprietate este cedat asociaţiei respective.

Un proiect este finanţat astfel: 91% din capital este împrumutat de către asociaţia de locuinţe de la bănci; municipalitatea plăteşte 7% din costuri, sub forma unui împrumut fără dobândă pentru capitalul de bază, garantând în acelaşi timp o parte a creditelor ipotecare; restul de 2% este acoperit din depozitele beneficiarilor. În plus, municipalităţile pot acorda alocaţii individuale pentru chiriaşii care au nevoie de sprijin pentru plata chiriei. 

Modelul de finanţare a locuinţelor sociale include un fond de rulare: prin lege, locuinţele sociale trebuie să fie închiriate cu un nivel al chiriilor care au la bază costurile istorice. Chiriile nu sunt reduse, dacă creditele ipotecare sunt răscumpărate de alte entităţi care desfăşoară activităţi sociale. În schimb, încasările merg la Fondul Naţional de construcţii, constituit în anul 1966, care este utilizat de asociaţiile de locatari pentru lucrări de renovare şi pentru finanţarea construcţiilor noi.

Listele de aşteptare pentru obţinerea unei locuinţe sociale sunt deschise pentru orice persoană, de la o vârstă minimă de 15 ani. Cea mai mare parte a unităţilor vacante sunt atribuite de către asociaţiile de locuinţe pe baza listelor de aşteptare, având în vedere necesităţile solicitantului. Deşi nu există plafoane de venituri pentru beneficiari, există limite pentru costurile de construcţie, şi implicit, pentru nivelul chiriei. 

Se poate acorda prioritate pentru familiile cu copii, persoanele cu handicap, refugiaţi, persoane în vârstă, studenţi, persoane divorţate, oameni care au nevoie de o locuinţă amplasată mai aproape de locul de muncă. În zonele defavorizate, cu mulţi şomeri, se poate acorda prioritate pentru persoanele care au un loc de muncă sau pentru studenţi.

Municipalităţile au dreptul de a atribui chiriaşilor cel puţin 25% din unităţile de locuit vacante, în acord cu asociaţia de locuinţe. În cazul alocării directe de către municipalitate, beneficiarii nu trebuie să fie înregistraţi pe o listă de aşteptare.

ESTONIA
Locuinţele sociale sunt finanţate de municipalităţi prin transferuri de la guvernul central sau prin intermediul unor subvenţii oferite de Fondul de Credit al Estoniei sau de Fondul de garantare (KredEx), o societate pe acţiuni, care poate acoperi până la 50% din costurile unui proiect. Statisticile evidenţiază faptul că aproximativ 80% din suma necesară pentru finanţarea serviciilor de locuinţe provine de la bugetele locale, 18% reprezintă finanţarea proprie a beneficiarilor, restul provenind de la bugetul de stat. 

Statul oferă o serie de alocaţii de sprijin şomerilor şi familiilor cu mulţi copii. De asemenea, ajutorul poate fi oferit şi persoanelor cu venituri foarte mici, pentru plata utilităţilor cum ar fi energie electrică, apă, etc
.

Finanţarea serviciilor de asistenţă socială se realizează din următoarele surse:

- bugetele locale;

- bugetul de stat;

- fondurile persoanelor juridice şi fizice care se angajează în mod voluntar în activitatea de asistenţă socială;

- alte fonduri.

Nivelul de finanţare de către stat a cheltuielilor de asistenţă socială este specificat în bugetul anului respectiv. Acestea cuprind cheltuielile privind programele şi proiectele sociale de stat, cheltuielile legate de serviciile sociale finanţate de stat, cheltuielile legate de beneficii sociale acordate de stat, alte cheltuieli legate de executarea sarcinilor propuse
. Resursele financiare pot fi transferate de la bugetul de stat către bugetele locale pentru cheltuielile de asistenţă socială şi de executare a funcţiilor conexe transferate  autorităţilor locale, în conformitate cu prevederile legale.

Fondurile sunt alocate de la bugetul de stat către bugetele municipale, orăşeneşti sau rurale pentru plata prestaţiilor sociale acordate persoanelor care locuiesc singure şi a familiilor care au nevoie, pe baza limitei de subzistenţă stabilită de Riigikogu.

Potrivit prevederilor art.14 din Legea privind serviciile sociale, structurile de conducere locale au obligaţia de a furniza locuinţe pentru persoanele sau familiile care nu pot să-şi asigure locuinţe pentru ele sau familiile lor sau, dacă este posibil, să le închirieze locuinţe sociale.

Persoanele juridice şi fizice care sunt angajate în mod voluntar în serviciile de asistenţă socială trebuie să acopere cheltuielile de asistenţă socială din fonduri proprii. Ministerul afacerilor sociale, guvernatorii provinciilor şi guvernele municipale din mediul orăşenesc sau rural pot încheia contracte de furnizare de asistenţă socială cu persoanele juridice şi fizice, în conformitate cu prevederile legale şi pot aloca resurse financiare şi materiale care să acopere cheltuielile legate de creşterea bunăstării sociale a cetăţenilor.

Fondurile primite de la diferite fonduri, din activităţi non-profit, donaţii şi sponsorizări, pot fi utilizate pentru finanţarea serviciilor de asistenţă socială. Aceste fonduri trebuie să fie înregistrate, utilizarea acestora se contabilizează, iar autoritatea de stat corespunzătoare are dreptul de a audita utilizarea lor
.

Persoana care primeşte servicii sociale poate plăti o taxă, care depinde de gradul şi costul serviciului, de situaţia financiară a persoanei sau a familiei respective. Colectarea unei taxe se stabileşte de către instituţia care furnizează sau plăteşte pentru acest serviciu. Limitele şi procedura de colectare a taxelor încasate pentru serviciile sociale se stabilesc de către Ministerul Afacerilor Sociale.

FINLANDA
În prezent, aproximativ 60% din locuinţele subvenţionate, care  sunt închiriate pentru tineri sau alte cazuri sociale sunt în proprietatea primăriilor, fiind gestionate prin intermediul companiilor municipale sau, într-o măsură mai mică, în mod direct de către autoritatea locală. Societăţile cu răspundere limitată sau fără profit, care desfăşoară activităţi de construcţie de locuinţe joacă doar un rol complementar. 

Resursele financiare de construire a locuinţelor sociale sunt obţinute prin credite de la diferite bănci şi instituţii financiare speciale, cum este Centrul de dezvoltare şi finanţare a locuinţelor din Finlanda (ARA), care oferă o garanţie condiţionată şi plăteşte subvenţii la dobândă.

Locuinţele sociale sunt finanţate de stat, prin credite pentru locuinţe cu dobânzi subvenţionate, sau credite comerciale. Sumele disponibile se stabilesc anual în bugetul de stat.

Alocarea de sume pentru construcţia de locuinţe tip (pentru închiriere în cazurile sociale, studenţi, persoane în vârstă, şomeri) sunt propuse de către Ministerul mediului. Structura care gestionează Fondul de locuinţe din Finlanda organizează procedurile de licitaţii, supraveghează executarea proiectelor, efectuează controlul costurilor şi al calităţii proiectelor. Toate aceste elemente sunt independente de metoda de finanţare
. 

Din 2003, ARA obţine fondurile sale în întregime din rambursări în fondul de rulaj, care cuprinde sumele vărsate de chiriaşi din chirii. Aceşti chiriaşi sunt selectaţi în baza unor condiţii sociale, în funcţie de vârstă, venituri, etc. Locuinţele pot fi închiriate pe o perioadă cuprinsă între 10 şi 45 de ani, beneficiarii putând dispune de ajutoare sociale pentru plata utilităţilor. Se acordă prioritate pe baza nevoilor sociale sau a urgenţei, venitul fiind un factor important, dar neexistând plafoane de venit.

GERMANIA


În Germania, termenul de social housing este utilizat foarte rar, în limbajul juridic fiind preferată sintagma locuinţe subvenţionate din fonduri publice, care reprezintă aproximativ 5% din totalul fondului locativ. În prezent, politica de locuinţe a Germaniei nu mai face referire strictă la anumiţi furnizori, dar facilitează anumite subvenţii pentru oricare furnizor ce se implică în programul de asistenţă locativă. Din anul 2006, programul de asistenţă locativă a trecut, în întregime, în competenţa landurilor care au implementat planuri şi scheme de finanţare diferite. Autorităţile locale sunt îndrituite să asigure condiţii de locuire adecvate celor care nu-şi permit un trai decent, în timp ce statul federal rămâne responsabil pentru alocaţiile acordate gospodăriilor individuale şi reglementarea nivelului chiriei.


Printre furnizorii de locuinţe subvenţionate se numără companii municipale de locuinţe şi cooperative (care constituie sectorul tradiţional non-profit), precum şi proprietarii particulari, dezvoltatori comerciali şi investitori cu o varietate de acţionari. Din punct de vedere legal, toate companiile de locuinţe sunt considerate actori de piaţă, deşi companiile de locuinţe municipale acţionează în conformitate cu politicile locale şi nevoia de locuinţe.


Este foarte dificil de conturat o imagine completă a mecanismelor financiare pentru asigurarea de locuinţe sociale, deoarece municipalităţile şi provinciile au o mare responsabilitate pentru politica de locuinţe şi, prin urmare, nu există înregistrări centralizate, iar programele de finanţare evoluează în timp. În general, subvenţiile publice (subvenţii sau scutiri de taxe) acoperă diferenţa dintre chiria percepută şi costul de referinţă al chiriei. Subvenţiile publice scad progresiv şi, în acelaşi timp, creşte chiria. La sfârşitul perioadei de amortizare (de obicei de la 20 la 40 de ani pentru locuinţele nou construite prin subvenţii publice, şi 12-20 ani pentru locuinţele renovate) locuinţa poate fi închiriată sau vândută la preţul pieţei. În practică însă, companiile deţinute de municipalitate adesea continuă să funcţioneze ca unităţi de locuinţe sociale, stabilind regimul chiriilor şi beneficiarii.


Grupurile ţintă sunt definite de legislaţie ca fiind persoanele care deţin o gospodărie dar nu-şi pot asigura condiţii adecvate de locuire şi au nevoie de sprijin. Politica sprijină, în special, gospodăriile cu venituri reduse, precum şi familiile cu copii, familiile monoparentale, femeile însărcinate, persoanele nevoiaşe în vârstă fără adăpost sau nevoi de altă natură.


În Codul Social, art. § 82 SGB XI se precizează că nu pot fi alocate fonduri sociale pentru îngrjire, masă, etc., sau în scopul realizării de cămine, instalaţii sau alte construcţii
, în acest scop fiind prevăzute fonduri speciale.
Landurile sunt responsabile pentru asigurarea întregii infrastructuri de îngrijire (bătrâni, copii etc). Prin legislaţia la nivel de land se stabilesc cheltuielile pentru îngrijirile propriu-zise, pentru clădiri, instalaţii, etc.

Сosturile pentru căminele de bătrâni constau în costuri de îngrijire propriu-zisă, costuri pentru hrană şi îngrijire medicală şi costuri de investiţii, ceea ce presupune realizarea de construcţii noi.

Banii pentru investiţii nu sunt cuprinşi în ajutorul social, ci provin de la nivelul landului, iar cuantumul lor variază funcţie de vârsta beneficiarului şi a clădirii. Banii sunt primiţi individual de către cămin, în contul beneficiarului respectiv,  în condiţiile în care respectivul cămin este recunoscut şi autorizat. Cuantumul este funcţie de veniturile sau contribuţiile beneficiarului şi poate ajunge la suma de 10.000 euro/an, luându-se în calcul nivelul pensiei şi veniturile din chirii sau dobânzi. Îngrijirile pe termen lung cad în sarcina familiei şi angajatorilor
.  
ITALIA
Noţiunea de locuinţă socială a fost utilizată pentru prima dată în anul 2008, fiind considerată acea locuinţă închiriată în mod permanent, care a fost construită sau reabilitată prin contribuţie publică şi privată sau doar din fonduri publice. Aceste locuinţe sunt închiriate pe o perioadă de cel puţin opt ani şi pot fi vândute la un preţ accesibil, cu scopul protecţiei persoanelor defavorizate.

Locuinţele sociale închiriate reprezintă un procent de aproximativ 4% din stocul naţional de locuinţe. Există trei tipuri principale de locuinţe subvenţionate din fonduri publice: 

- locuinţe subvenţionate (edilizia sovvenzionata); 

- locuinţe asistate (edilizia agevolata); 

- locuinţe prin convenţie (edilizia convenzionata).

Sectorul public este reprezentat în principal de fostul IACP, un organism public creat în anul 1903, acum transformat în agenţii publice autonome cu diferite statute legale. Acestea deţin şi/sau gestionează stocul de locuinţe publice, activităţile lor fiind direcţionate către familiile cu venituri scăzute. Municipalităţile deţin propriile locuinţe sociale, pe care le pot gestiona în mod direct.

Finanţarea locuinţelor este asigurată de regiuni. Structurile municipale împreună cu cele regionale asigură cofinanţarea locuinţelor sociale şi alocă terenurile necesare pentru construcţii. Guvernul central este responsabil pentru întocmirea programelor de construcţii de locuinţe sociale, co-finanţarea proiectelor prin acordarea de bani de la bugetul de stat, precum şi de aplicarea programelor de sprijinire a persoanelor care solicită închirierea locuinţelor sociale.

Planul Naţional de Locuinţe a stabilit bazele pentru forme noi de parteneriat public- privat şi pentru crearea unui fond imobiliar integrat format dintr-un fond naţional şi o reţea de fonduri de rulaj locale dedicate pentru finanţarea locuinţelor sociale. 

Construcţia de locuinţe sociale în Italia reprezintă o misiune de interes general, care este necesară pentru protejarea coeziunii sociale şi reducerea problemelor locative ale persoanelor defavorizate, precum şi ale familiilor care sunt în imposibilitate de a avea acces la locuinţe pe piaţa liberă
. 

Regiunile au responsabilitatea de a defini cerinţele specifice privind accesul la locuinţele sociale, precum şi regulile de stabilire a chiriilor. În cazul locuinţelor sociale publice, eligibilitatea se bazează pe un set de criterii de înregistrare în listele de aşteptare în toate regiunile ţării. Acestea privesc veniturile solicitanţilor, adresa, naţionalitatea, condiţiile de viaţă, numărul de copii, starea de sănătate, etc
.

Din cauza reducerilor bugetelor locale din perioada crizei financiare, scutirea de la plata impozitelor pe proprietate pentru imobilele de acest tip a fost eliminată. Trebuie să adăugăm faptul că sistemul actual privind stabilirea chiriei în sectorul social se calculează pe baza venitului mediu al unei gospodării normale, fapt care conduce la ideea că sectorul de închiriere public va trebui să susţină cheltuieli tot mai mari, în timp ce veniturile din chirii vor fi din ce în ce mai reduse.

MAREA BRITANIE
Locuinţele sociale în Marea Britanie reprezintă imobile ieftine care sunt alocate persoanelor aflate în nevoie. Cu excepţia Irlandei de Nord, unde locuinţele sunt acordate doar în situaţia în care persoana respectivă poate plăti o chirie, în restul ţării se aplică o serie de scheme de acordare a locuinţelor sociale, care prevăd transmiterea dreptului de proprietate sau coproprietate la preţuri accesibile.

Locuinţele sociale reprezintă 17,5% din totalul caselor din Anglia, aproximativ 24% din stocul total de locuinţe în Scoţia, circa 17% în Irlanda de Nord şi 16,4% în Ţara Galilor.

Furnizarea de noi locuinţe şi a terenurilor asociate este finanţată prin intermediul a trei surse: fondurile asociaţiilor de locuinţe, granturi guvernamentale şi finanţări private, care constau din credite bancare sau fonduri obţinute de pe pieţele de capital.

Înainte de anul 2007, dezvoltarea de locuinţe sociale pentru închiriere a fost subvenţionată în proporţie mare de la bugetul de stat, dar în urma crizei financiare, această oportunitate s-a diminuat semnificativ.

Acordarea de subvenţii este coordonată de către administraţiile descentralizate, în special de către Homes and Communities Agency în Anglia şi Direcţiilor pentru locuinţe din cadrul guvernelor Scoţiei, Ţării Galilor şi Irlandei de Nord. 

Chiriaşii din locuinţele sociale închiriate trebuie să plătească o chirie săptămânală, care este cu mult sub nivelul pieţei. Nivelul chiriei este proporţional cu valoarea proprietăţii individuale şi cu veniturile chiriaşului. Valoarea chiriei se modifică potrivit unei formule specifice. 

Guvernul sprijină finanţarea locuinţelor sociale printr-un sistem de planificare bine pus la punct. În situaţia în care acordă autorizaţia de construcţie, autorităţile locale pot solicita promotorilor privaţi semnarea voluntară a unui acord (secţiunea 106), care-i obligă să aloce un procent fix pentru construcţia de locuinţe la preţuri accesibile. În cele mai multe cazuri, aceste case vor fi vândute unei asociaţii de locuinţe la un preţ redus pentru a reflecta valoarea redusă pe piaţa de profil. 

Dacă până în anul 2007, construcţia de case sociale închiriate a fost finanţată printr-o combinaţie de subvenţii guvernamentale (în proporţie de 35-45%), ulterior procentele au crescut temporar la cote cuprinse între 45-60%, restul fiind finanţate prin resurse proprii, inclusiv prin împrumuturi, de către dezvoltatori sau asociaţiile de locatari. Ca urmare a crizei financiare globale, oportunităţile pentru subvenţionarea încrucişată au scăzut. 

Potrivit prevederilor Legii de proximitate (2011)
, fiecare structură pentru locuinţe din cadrul autorităţii locale trebuie să aibă un sistem de stabilire a priorităţilor şi de alocare a fondurilor disponibile pentru proiecte de acest tip.

Procedura de construire a locuinţelor sociale trebuie să conţină un dosar al procesului de alocare a spaţiilor şi clădirilor ce urmează a fi construite, o listă a persoanelor care vor beneficia de aceste construcţii sau modalitatea de alegere a spaţiului în funcţie de nevoile sociale ale persoanelor. 

Principalii beneficiari sunt
: 

-   persoanele fără adăpost;

- persoanele care pot obţine finanţări din partea autorităţilor locale pentru obţinerea unei locuinţe sociale sau pentru tratarea în cămine speciale, în funcţie de vârstă;

-  persoanele care ocupă locuinţe insalubre sau suprapopulate sau care locuiesc în condiţii nesatisfăcătoare;

-  persoanele cu handicap;

- persoanele care îşi desfăşoară activitatea într-o altă localitate şi nu pot face naveta.

În cazul căminelor de bătrâni, autorităţile locale au obligaţia legală de a efectua o evaluare a solicitărilor depuse de o entitate privată pentru a fi eligibilă pentru desfăşurarea activităţii de îngrijire a bătrânilor. Acest lucru oferă o evaluare profesională a tipului de îngrijire de care au nevoie persoanele care fac parte din categoria vârstei a III-a. 

În Marea Britanie există mai mult de 11.000 de centre de îngrijire, care sunt înregistrate şi sunt conduse de către entităţi din sectorul privat, organizaţii non-profit (cum ar fi organizaţiile de caritate şi asociaţiile de locatari) sau autorităţile locale.

Autorităţile locale au ca principale responsabilităţi
:

- aranjarea spaţiilor de îngrijire rezidenţială pentru toate persoanele eligibile, până la un anumit venit, în cazul în care aceste persoane nu sunt în măsură să-şi finanţeze locul din centrul de bătrâni;

- finanţarea costurilor de îngrijire pentru persoanele care corespund criteriilor de eligibilitate.

POLONIA
Legislaţia din domeniul construcţiilor nu defineşte noţiunea de locuinţe sociale. În general, prin locuinţă socială se înţelege acea locuinţă deţinută de municipalitate, care este oferită spre închiriere, precum şi locuinţele cu chirii reglementate, deţinute de asociaţiile non-profit de locuinţe (TBS)
 şi locuinţele oferite de companiile de stat sau trezoreria statului pentru angajaţii lor. De asemenea, sunt considerate locuinţe sociale sau locuinţe protejate, spaţiile oferite persoanelor cu handicap şi altor grupuri cu nevoi speciale sau persoanelor fără adăpost. În aceeaşi categorie sunt incluse locuinţele construite de un proprietar prin credite oferite sau garantate de stat, în special prin programul „O casă pentru fiecare familie”. În aceste cazuri se aplică o cotă TVA redusă pentru materialele şi serviciile de construcţii.

Camera poloneză de Comerţ pentru locuinţe sociale low-cost (TBS) este o organizaţie economică privată, independentă. Scopurile sale principale sunt acelea de a reprezenta şi de a proteja interesele membrilor săi, împreună cu autorităţile publice, instituţii ştiinţifice şi economice sau alte structuri străine şi de a difuza cunoştinţe tehnice şi economice moderne pentru elaborarea de planuri de dezvoltare pentru construcţia de locuinţe şi infrastructuri.

Banca de stat „Bank Gospodarstwa Krajowego” (BGK) oferă credite preferenţiale TBS pentru construcţia locuinţelor sociale, acestea acoperind până la 70% din valoarea proiectului. Organizaţiile TBS acoperă restul de 30% din resurse proprii, procent la care pot contribui şi viitorii beneficiari ai locuinţelor. Această contribuţie se restituie la plecarea persoanei din locuinţă şi nu oferă niciun drept de a cumpăra cumpăra locuinţa respectivă. În anumite condiţii, compania care este proprietară a locuinţelor poate vinde o parte din acestea la preţul pieţei. 

Chiriile sunt calculate pe baza costurilor locuinţei, dar sunt plafonate prin lege. 

Municipalităţile folosesc în principal bugetul propriu pentru a extinde stocul de locuinţe municipale, prin construcţii noi şi achiziţionarea de locuinţe existente, chiriile fiind stabilite la nivel local. Mai mult decât atât, municipalităţile pot apela la subvenţii, dintr-un fond gestionat de BGK pentru construirea şi renovarea de locuinţe sociale, care să fie închiriate persoanelor care au venituri reduse. 

În cazul locuinţelor sociale acordate de primării, chiriile sunt de maxim 50% din nivelul chiriei stabilite la nivel municipal, iar în acest caz locatarii au dreptul la alocaţii pentru întreţinerea şi gestionarea locuinţelor.

De asemenea, statul are atribuţii de a subvenţiona municipalităţile şi ONG-urile care construiesc sau renovează locuinţe, ce vizează persoanele fără adăpost şi persoanele cu nevoi speciale, adică aşa-numitele locuinţe protejate.

Ansamblele private rezidenţiale pentru persoanele în vârstă (LTC) funcţionează din timpul regimului comunist şi au fost în mare parte administrate de organizaţiile religioase. În anii ‘90, au fost construite şi alte tipuri de case de locuit de către organizaţiile non-profit, Legea privind asistenţa socială (2004) stabileşte faptul că nu există obstacole juridice în calea reglementării modului de funcţionare a caselor de locuit private care oferă îngrijire şi servicii pentru persoanele în vârstă sau care au boli cronice. Cu toate acestea, fiecare centru de locuit trebuie să aibă autorizarea voievodatului în care se găseşte, înregistrarea fiind anuală. 

Condiţiile de bază pentru obţinerea autorizaţiei de funcţionare se regăsesc în Legea privind asistenţa socială. 

Taxele şi alte condiţii financiare ale şederii bătrânilor în aceste centre au la bază un acord încheiat între proprietar şi client şi nu priveşte autoritatea administrativă locală. Casele particulare LTC, care operează în conformitate cu reglementările legale, trebuie să deţină un contract cu o casă de asigurări de sănătate
.

Responsabilitatea pentru dezvoltarea, organizarea, finanţarea şi gestionarea ansamblelor LTC în Polonia este împărţită de patru grupuri de actori/părţi interesate: guvernul central, agenţia de sănătate publică, agenţia socială şi pentru forţa de muncă şi autorităţile locale, ultimele având rolul principal în construcţia de centre de îngrijire a persoanelor în vârstă. Celelalte structuri au sarcini vizând remunerarea personalului specializat, care îşi desfăşoară activitatea în aceste centre, precum şi pentru dotarea lor cu aparatură specializată, acolo unde este cazul.   
OLANDA

În Olanda, marea majoritate a responsabilităţilor privind locuinţele sociale, asistenţa socială şi căminele de bătrâni aparţine autorităţilor locale. 

Ca urmare a prevederilor Legii privind sprijinul social
, adoptată în anul 2007, municipalităţile au obligaţia de a oferi servicii complete pentru persoanele în vârstă sau cu handicap, acestea incluzând consultanţă, transport, asistenţă la domiciliu pentru activităţile casnice, adaptarea spaţiului de locuit, furnizarea de aparatură specializată (scaune cu rotile, electrice, etc). Sumele alocate de municipalităţi pentru aceste programe provin din taxele cetăţenilor, iar Consiliul local este responsabil pentru calitatea şi continuitatea serviciilor
.

În ceea ce priveşte formele de concepere şi dezvoltare a centrelor sociale existente, în ultima perioadă au fost construite locuinţe speciale, în arii protejate. Această formă de asistenţă socială cuprinde cel puţin zece apartamente fără bariere, care sunt construite la o distanţă maximă de 250 de metri. Locuinţele au două - trei camere, cu suprafeţe cuprinse între 55 şi 70 de metri pătraţi. Circa 85% din costurile necesare pentru activităţile casnice şi îngrijirea medicală în ambulatoriu sunt suportate din sistemul de asigurări sociale, restul fiind plătit de rezident.

O viaţă independentă pentru persoanele în vârstă este susţinută printr-o serie de proiecte iniţiate de autorităţile locale sau entităţi private. Astfel, „Planul de acţiune pentru un trai mai bun în mediul rezidenţial”, desfăşurat în perioada 2007-2011, a condus la consolidarea individuală a libertăţii de alegere şi promovarea unui acces mai bun la îngrijirea medicală. 
„Programul pentru o mai bună integrare a îngrijirii personale şi a locuinţelor integrate”, desfăşurat în perioada 2009-2013, a urmărit un scop asemănător, respectiv îmbunătăţirea integrării serviciilor medicale şi a asistenţei de profil. În plus, numeroase proiecte legate de problema îngrijirii persoanelor vârstnice la domiciliu au fost iniţiate în cadrul „Programului Naţional de îngrijire a persoanelor vârstnice”. 

SLOVACIA
Legea privind acordarea de subvenţii pentru dezvoltarea de locuinţe (2011), menţionează faptul că locuinţele dobândite prin utilizarea fondurilor publice, având ca destinaţie persoanele care nu sunt în măsură să-şi asigure o locuinţă prin efortul propriu şi care îndeplinesc condiţiile legale, sunt considerate locuinţe sociale. De asemenea, acelaşi statut îl au şi locuinţele permanente din clădirile rezidenţiale, construite din fonduri publice, care sunt oferite pentru îngrijirea specifică a persoanelor vârstnice, în conformitate cu reglementările în vigoare.

 În Slovacia există două tipuri de locuinţe sociale: apartamentele noi, sociale, construite prin subvenţii ale statului, care sunt în proprietatea municipalităţilor, şi o mică parte din stocul de locuinţe public existent, care este deţinut de municipalităţi. În ceea ce priveşte acest ultim aspect, trebuie remarcat faptul că aceste locuinţe sunt ocupate de chiriaşi, care locuiesc în foste apartamente de stat şi nu au fost cumpărate. Ei beneficiază de un drept permanent de utilizare a locuinţelor, având chirii reglementate prin lege specială, extrem de scăzute.

Politica locuinţelor sociale este o atribuţie a municipalităţilor. Până la sfârşitul anului 2010 a existat o posibilitate legală de a accesa fonduri publice pentru construcţia de locuinţe sociale de către organizaţiile non-profit, sub coordonarea municipalităţii, dar această opţiune nu a fost pusă în aplicare şi a fost eliminată din noua legislaţie.

Construcţiile noi sunt finanţate printr-o combinaţie de subvenţii şi credite preferenţiale de la bugetul de stat şi din Fondul de dezvoltare al statului pentru locuinţe, creat în 1996.

Subvenţiile acoperă până la 30% din costurile de construcţie, cu excepţia preţurilor terenurilor, creditele preferenţiale au o rată a dobânzii anuală de 1%, cu o perioadă de rambursare de până la 30 de ani, împrumutul putând acoperi cel mult 80% din valoarea locuinţei.

Pentru a creşte numărul de noi locuinţe sociale pentru persoanele cu venituri reduse, programele cuprind un al treilea element, respectiv un cadru de subvenţii pentru infrastructura tehnică necesară construirii de locuinţe. Responsabilitatea financiară de a rula fondul pentru locuinţe sociale revine municipalităţilor. Chiriile locuinţelor sociale sunt calculate pe baza unui program de recuperare a costurilor pe termen lung şi pot fi de până la 5% din costurile de construcţie pe an. Alocaţiile pentru locuinţe sunt disponibile numai persoanelor al căror venit este sub nivelul minim de subzistenţă.
SPANIA

Dreptul la o locuinţă este garantat de Constituţia spaniolă. Sistemul de locuinţe sociale în Spania este reprezentat de sistemul Vivienda de Proteccion Publica
,
 (case asigurate de stat). Acesta este caracterizat printr-o particularitate în comparaţie cu modelele de locuinţe sociale din majoritatea ţărilor UE, în sensul că majoritatea locuinţelor sociale sunt oferite beneficiarilor prin intermediul angajatorilor acestora. Doar o mică parte, un procent aflat în scădere, din acest fond este destinat închirierii directe.


Caracteristica principală a locuinţelor sociale este aceea de susţinere de către stat a unor dobânzi mici la împrumuturile realizate de furnizori în scopul construirii, renovării sau cumpărării acestor unităţi locative. În schimb, locuinţele care respectă o serie de condiţii în ceea ce priveşte mărimea şi calitatea sunt vândute sau date spre închiriere la preţuri sub nivelul pieţei pentru persoanele cu venituri sub anumite plafoane de venit.


Întregul sector de locuinţe-proprietate reprezintă 85% din stocul total de locuinţe din Spania, în timp ce sectorul de închiriere este cel mai mic din Europa, ceea ce corespunde unui nivel de 11% din stocul total de locuinţe, şi se concentrează, aproape exclusiv, în câteva oraşe mari, cum ar fi Barcelona şi Madrid. Doar aproximativ 2% reprezintă locuinţe sociale destinate închirierii.


Intervenţia statului în sectorul locuinţelor sociale se adresează şi este deschisă tuturor furnizorilor de profil: dezvoltatori publici, dezvoltatori comerciali, organizaţii non-profit precum şi persoanelor fizice care doresc în mod individual sau colectiv să cumpere sau să reabiliteze o locuinţă.


Locuinţele sociale sunt finanţate, în principal, prin intermediul Planului Naţional de Locuinţe şi într-o măsură mai mică prin planuri regionale, precum şi prin împrumut de la instituţiile private de credit. Statul încheie acorduri cu instituţiile de credit, care prevăd credite cu dobânzi avantajoase. Pe lângă accesul la credite favorabile, sectorul locuinţelor sociale mai poate beneficia, în unele cazuri, de ajutor public direct sub formă de granturi sau subvenţionarea creditelor.


Pe baza distribuţiei veniturilor, în funcţie de tipul de VPO (Vivienda de Protección Oficial - venit minim garantat), un număr de peste 80 de procente din cei care deţin gospodării nu are acces la acest tip de locuinţe. Persoana care achiziţionează / îi este alocată sau construieşte pentru uz personal locuinţa: 

- nu trebuie să deţină sau să aibă un drept permanent de a utiliza o altă locuinţă;

- nu trebuie să fi obţinut finanţare de la Planul de locuinţe în ultimii 10 ani;

- nu poate avea un venit peste un anumit plafon. 

Persoanele cu handicap şi persoanele aflate în întreţinere au prioritate, iar autorităţile regionale pot stabili şi alte tipuri de condiţii de aplicare.

UNGARIA

Regimul caselor sociale în Ungaria este reglementat de Legea locuinţei
. Se au în vedere locuinţele sociale, în special unităţile locative deţinute de municipalitate şi destinate închirierii pe criterii sociale. În ultimii 20 de ani, locuinţele cu acest regim au scăzut de la 20% din totalul unităţilor locative, la 3,7%, în prezent acestea fiind concentrate doar în marile oraşe. 

Privatizarea în masă a început în anul 1990, atunci când stocul public a fost vândut chiriaşilor la un preţ preferenţial reprezentând în jur de 10-15% din valoarea de piaţă. Au existat chiriaşi care au cumpărat locuinţele în care locuiesc şi chiriaşi care au continuat să aibă acelaşi statut.


În timp, guvernul a transferat sectorul locuinţelor sociale în responsabilitatea exclusivă a autorităţilor locale, iar după anul 2004 nu au mai existat programe de dezvoltare în domeniu. 

Autorităţile locale sunt responsabile de elaborarea politicilor de locuinţe care, în practică, constau în gestionarea fondului locativ municipal şi stabilirea chiriei. Unităţile sociale de închiriere sunt deţinute de autorităţile locale, dar în timp ce oraşele mici au tendinţa de a gestiona în mod direct stocul lor de locuinţe, în oraşele mari soluţia aleasă este aceea de a crea societăţi deţinute de administraţiile locale. Există, de asemenea, un număr foarte limitat de unităţi locative sociale deţinute şi administrate de ONG-uri sau societăţi publice.


Locuinţele sociale sunt finanţate, în principal, din bugetul municipalităţii. Este la latitudinea autorităţilor locale să stabilească nivelul chiriilor: chiriile sunt de obicei foarte mici, dar există diferenţe mari între oraşe, în funcţie de calitatea locuinţelor. Guvernul central poate contribui prin diferite programe la costurile de capital, cum ar fi grant-uri pentru construire, subvenţionarea ratei dobânzii, etc., şi la plata chiriei prin intermediul alocaţiilor pentru locuinţe.


Deşi legea prevede că beneficiarii trebuie să îndeplinească anumite criterii sociale, acestea nu sunt clar definite. În general, grupurile ţintă sunt familiile tinere, părinţii singuri sau familiile cu un venit foarte mic.

Strategia naţională privind cetăţenii în vârstă a fost adoptată de Parlament în 2009 prin Decizia nr. 81/2009 (X.2). Acest document defineşte obiectivele pe termen lung până în anul 2034, cum ar fi:

-  alinierea speranţei de viaţă la media UE; 
-  creşterea numărului de ani petrecuţi în stare bună de sănătate; 
-  păstrarea unei vieţi active mai lungi; 
-  asigurarea securităţii financiare a persoanelor în vârstă; 
- promovarea integrării sociale; armonizarea diferitelor servicii (asistenţă medicală, socială, educaţională, culturală etc.), luând în considerare interesele şi nevoile persoanelor în vârstă; 
-  sprijinirea învăţării pe tot parcursul vieţii, prin studii digitale accesibile pentru persoanele în vârstă; 
- promovarea îmbătrânirii active; schimbarea atitudinii sociale în ceea ce priveşte îmbătrânirea, din punct de vedere economic şi social.

